Eva Kjer Hansen (V), 2004-11-16:
Enhedslisten har genfremsat et beslutningsforslag om kommunal anvisningsret i privat udlejningsbyggeri, som vi behandlede i Folketinget i juni i år, og som i høj grad ligner de beslutningsforslag, der tidligere er fremsat af Enhedslisten og SF.
Der var ikke dengang flertal for beslutningsforslagene.
Det er formålet med forslaget at skaffe kommunerne flere muligheder for at anvise boligsøgende en lejlighed.
Forslaget vil tvinge de private udlejere til at stille hver fjerde ledige lejlighed til rådighed for kommunal anvisning.
Enhedslisten begrunder forslaget med, at regeringens boligpolitik ikke afhjælper boligmangelen, og at boligpolitikken ikke bidrager til en boligmasse med en varieret beboersammensætning.
Enhedslisten anfører bl.a. i bemærkningerne til forslaget, at regeringen har holdt kommunerne i en økonomisk skruestik, så det almene nybyggeri ikke har nået de forventede højder.
Det er simpelt hen ikke rigtigt.
Der er med den nuværende regering igangsat initiativer, der netop skal få gang i boligbyggeriet.
Efter at regeringen tiltrådte, blev der i 2002 og 2003 givet støtte til byggeri af mere end henholdsvis 14.000 og 8.000 almene boliger, dvs. mere end 22.000 almene boliger i alt.
Det er en markant stigning sammenholdt med 2002 og 2001, hvor tallene lå på omkring 6.000 pr. år.
For 2004 forventer vi, at der gives tilsagn om byggeri af 6.500 almene boliger.
Regeringen har således ikke alene skabt en stor stigning i det almene boligbyggeri, men fastholder med sine initiativer også et højere niveau for det almene boligbyggeri, end før regeringen tiltrådte.
Med strategien »Flere boliger« fra 2002 er der iværksat en lang række initiativer, der indebærer etablering af flere boliger.
Det drejer sig om flere private udlejningsboliger, flere ungdomsboliger, bedre mulig for at bygge almene boliger, tagboliger osv.
Regeringen har desuden med sin forårspakke fra i år sørget for, at boliginvesteringer på bl.a. disse områder fremrykkes med op imod 2,5 mia. kr.
Forårspakken fordobler således investeringerne i støttet privat udlejningsbyggeri i 2004 fra 1 mia. kr. til omkring 2 mia. kr.
Det vil føre til, at der kan bygges omkring 700 ekstra familieboliger i de områder af landet, hvor efterspørgslen er størst.
Mellem 400 og 600 ungdomsboliger vil også være til rådighed tidligere end planlagt, og kommunerne har fået mulighed for at lånefinansiere deres andel af udgifterne til alment boligbyggeri.
Jeg må derfor afvise Enhedslistens påstand om, at regeringen ikke afhjælper boligmangelen, og at regeringen har holdt kommunerne i en økonomisk skruestik, så det almene nybyggeri ikke har nået det forventede niveau.
Regeringen har netop taget en række initiativer til at øge udbuddet af forskellige typer af boliger, og disse initiativer giver bedre muligheder for generelt at sikre en mere varieret beboersammensætning inden for alle boligområder.
Strategien har netop som formål at fremme en mere varieret beboersammensætning i de mest udsatte almene boligområder.
Som udmøntning af strategien vil regeringen i december måned fremlægge en række forslag vedrørende så vel det almene som det private udlejningsbyggeri.
Vi er i øjeblikket ved at lægge sidste hånd på disse forslag, og jeg synes, at vi kan tage en videre debat i forbindelse med fremsættelserne af disse forslag.
Efter regeringens opfattelse er tvang ikke det rigtige instrument til at afhjælpe boligmangel og sikre en blandet beboersammensætning.
Det er ikke denne regerings politik at begrænse de private udlejeres ret til at råde over deres ejendom, herunder til at bestemme, hvem de skal udleje til.
Derfor kan regeringen ikke støtte dette forslag.